CELEX: E2016P0006
Language: sk
Date: 2016-05-12 00:00:00
Title: Žiadosť o poradné stanovisko Súdneho dvora EZVO predložená Héraðsdómur Reykjavíkur 12. mája 2016 vo veci Fjarskipti hf./Póst- og fjarskiptastofnun (Vec E-6/16)

2.3.2017   
            
            
               SK
            
            
               Úradný vestník Európskej únie
            
            
               C 66/32
            
         Žiadosť o poradné stanovisko Súdneho dvora EZVO predložená Héraðsdómur Reykjavíkur 12. mája 2016 vo veci Fjarskipti hf./Póst- og fjarskiptastofnun
   (Vec E-6/16)
   (2017/C 66/12)
   Listom z 12. mája 2016, ktorý bol doručený na podateľňu Súdu EZVO 18. mája 2016, požiadal Héraðsdómur Reykjavíkur (okresný súd v Reykjavíku) Súd EZVO o poradné stanovisko vo veci Fjarskipti hf./Póst- og fjarskiptastofnun v týchto otázkach:
   
               1.
            
            
               Môže sa článok 2 písm. a) smernice 2002/21/ES Európskeho parlamentu a Rady zo 7. marca 2002 o spoločnom regulačnom rámci pre elektronické komunikačné siete a služby (rámcová smernica) vykladať v tom zmysle, že sa pojem „elektronická komunikačná sieť“ vzťahuje na prenos signálov, ktoré sú zapísané ako správy SMS na koncových zariadeniach používateľov, ktoré sú prostredníctvom webového prehliadača pripojené k webovému serveru „My Pages“ na webovej doméne telekomunikačného podniku a prostredníctvom verejného internetu k softvéru PHP Script na tej istej webovej doméne telekomunikačného podniku, ktorý prijíma signály, spracováva ich a poskytuje ich zase z webovej domény telekomunikačného podniku serveru SMS (SMSC) vo svojom komunikačnom systéme, ktorý ich potom odosiela cez telefónnu sieť na telefónne číslo príjemcu?
            
         
               2.
            
            
               Ak je odpoveď na otázku 1 kladná, má sa článok 2 písm. c) smernice 2002/21/ES vykladať v tom zmysle, že sa pojem „elektronická komunikačná služba“ vzťahuje na službu, ktorá pozostáva z prenosu signálov, ktorý sa uskutočňuje v komunikačnej sieti uvedenej v otázke 1, ak i) sa za takúto službu vyberá poplatok, a ii) ak sa za takúto službu nevyberá žiadny poplatok?
            
         
               3.
            
            
               Ak je odpoveď na otázku 2 kladná, má sa článok 2 písm. d) smernice 2002/21/ES vykladať v tom zmysle, že sa pojem „verejná komunikačná sieť“ vzťahuje na elektronickú komunikačnú službu uvedenú v otázke 2, ktorá sa poskytuje v elektronickej komunikačnej sieti uvedenej v otázke 1, bez ohľadu na to, či táto služba je i) verejne dostupná alebo ii) je dostupná len všetkým predplatiteľom telekomunikačného podniku?